**Halléngården** er en treetasjes murgård fra 1880 i Thorvald Meyers gate 59 i Oslo. Ifølge Byantikvaren i Oslo har interiøret og fasaden stor antikvarisk verdi. Fredning og videre bruk av det særpregede bygget har vært sterkt omdiskutert i en årrekke.

Bygging
-------

Gården ble tegnet av arkitekt Anselm Liljeström og stod ferdig oppført i 1880.

Fra 1931
--------

I 1931 flyttet Thorleif Halléns konfeksjonsbutikk Grünerløkkens Manufactur-Magasin inn i bygget. Samme år ble butikklokalet i to etasjer og fasaden ombygget i art deco-stil ved arkitekt Ole Sverre. Firmaet, som senere endret navn til Thorleif Hallén, var i flere år Norges største manufakturforretning. Firmaet hadde også egen klesproduksjon, og på det meste 40 syersker i arbeid. I 1967 ble driften overtatt av grunnleggerens sønn Ulf Thorleif Hallén. I samarbeid med Hallén ble bygget satt på Byantikvarens gule liste i 1992.

Kontroverser rundt eiendomsovertagelsen og fredningen
-----------------------------------------------------

I 2002 ble eiendommen, samt Halléns hytte i Eggedal, overdratt til Thorstein Thune f. 1965. Salget ble gjenstand for flere rettstvister med Halléns arvinger, som hevdet at faren på overdragelsestidspunktet var dement med frontotemporal degenerasjon, og at han ble svindlet. I september 2012 fikk arvingene medhold i Eiker, Sigdal og Modum tingrett, som opphevet salget av hytta i Eggedal.

Forretningsdriften tok slutt i 2004, etter at Ulf Hallén ble innlagt på pleiehjem hvor han døde tre år senere. En leieavtale med Hennes og Mauritz var allerede fremforhandlet, men de trakk seg da Byantikvaren vedtok midlertidig fredning av interiøret kort tid etter stengingen. Fire år senere ble bygget oppgradert fra Byantikvarens gule liste til fullstendig fredning. Thune protesterte flere ganger mot fredningen, som han hevdet gjorde det ulønnsomt å vedlikeholde bygget. Byantikvaren på sin side påpekte at etter mange år uten vedlikehold var bygget blitt en fare for forbipasserende i området. I april 2013 tapte Thune rettssaken han reiste om å få opphevet fredningsvedtaket; han fikk heller ikke medhold i kravet han reiste mot Oslo kommune og Riksantikvaren om erstatning for tapt fortjeneste. I desember 2013 startet Riksantikvaren sikring av bygget for egne midler.

I begynnelsen av 2021 ble Halléngården lagt ut for tvangssalg, fordi eieren hadde misligholdt banklånet på eiendommen. Tvangssalget ble avlyst høsten 2021.

I april 2022 ble det kjent at Riksantikvaren vurderte ekspropriasjon av Halléngården for å sikre eiendommen.

Referanser
----------

1. ↑  *Aftenposten*, 27. februar 1931.
2. ↑  *Dagens Næringsliv*, 28. april 2000.
3. ↑  Widing, Glen (27. april 2022). «Den fredede bygården er i ferd med å knele etter bevisst forfall». *www.estatenyheter.no*. Besøkt 12. mai 2022. «Dagens eier Thorstein Thune fikk overdratt bygården i 2002. I den forbindelsen fulgte et bittert oppgjør med arvingene som mente Hallén var dement i gjerningsøyeblikket. De ble ikke hørt, og Thune på sin side var slett ikke enig i fredningen av fasaden og butikklokalet. Dette endte i en langvarig konflikt med kommunen og Riksantikvaren, og resultatet er at Halléngården har forfalt i 20 år.»
4. ↑  DN.no, null (20. september 2012). «Får familiehytta tilbake etter ti år». *www.dn.no*. Besøkt 12. mai 2022.
5. ↑  *Aftenposten*, 9. juli 2007.
6. ↑  *Aftenposten*, 29. mai 2007.
7. ↑  *Aftenposten*, 29. august 2005.
8. ↑  «Byantikvaren vil tvinge frem oppussing av Hallén-gården». *www.aftenposten.no*. 19. februar 2013. Besøkt 12. mai 2022.
9. ↑  Haram, Ingrid Vestre (19. februar 2013). «Må reparere Halléngården». *NRK*. Besøkt 12. mai 2022. «Byantikvaren tvinger eieren av den falleferdige Halléngården på Grünerløkka til å reparere vannskader og fjerne tagging og knuste ruter.»
10. ↑  «Halléngården blir fortsatt fredet». *www.aftenposten.no*. 8. april 2013. Besøkt 12. mai 2022. «Gårdeieren fikk ikke omgjort fredningsvedtaket i tingretten, og får heller ikke betalt erstatning.»
11. ↑  Boger, Christian (21. oktober 2021). «Tvangssalget av ærverdige Halléngården avlyst. Bakerikjede får forkjøpsretten». *vartoslo.no*. Besøkt 12. mai 2022.
12. ↑  Boger, Christian (27. april 2022). «(+) Riksantikvaren er bekymret for Halléngården på Olaf Ryes plass. Ekspropriasjon kan bli vurdert». *vartoslo.no*. Besøkt 12. mai 2022.

Eksterne lenker
---------------

* «Halléngården». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | Oslo Byleksikon **·** Riksantikvaren kulturminne
 |